Pernille Rosenkrantz-Theil (EL), 2002-12-11:
Da ordføreren ikke kan være til stede, skal jeg fremføre følgende: Enhedslisten undlader at stemme til dette forslag.
Det er sådan, at politiske aftaler normalt udmøntes i lovforslag, som oppositionen har mulighed for at stemme imod, men på grund af den særlige status, som tildeling af statsborgerskab har, er vores eneste mulighed for at vise vores foragt over for de aftaler, der foreligger, at undlade at stemme til den konkrete udmøntning af aftalerne, altså lov om indfødsrets meddelelse.
På den måde forhindrer vi ikke, at de 723 mennesker får statsborgerskab; det får de, for det er der et flertal der stemmer for.
Til gengæld markerer vi ved at undlade at stemme, at vi i bund og grund foragter den aftale, som Dansk Folkeparti har indgået med regeringen.
Dansk Folkeparti har lavet en aftale med regeringen, som strammer voldsomt op på, hvem der kan blive fuldgyldige medlemmer af det danske samfund, og dette lovforslag er det første, der er lavet på baggrund af den aftale.
Hvad betyder det? At man skal hylde vores statsminister?
Så er der temmelig mange indfødte danskere, der ikke kunne skrive under på en loyalitetserklæring.
Skal man hylde det danske fodboldlandshold og holde med Danmark ved EM i håndbold?
Er man ellers ikke værdig til at være en del af det danske samfund?
Det er da fuldstændig grotesk.
Ministeren har også sagt, at erklæringen ikke har nogen som helst juridisk betydning.
Jamen hvorfor i alverden skal folk så skrive under på den? Skal man sige til folk: I skal skrive under på dette her papir, som i øvrigt er fuldstændig ligegyldigt?
Det er simpelt hen for tåbeligt.
Så skal man i øvrigt skrive under på, at man inden for de sidste 10 år ikke har haft en gæld på over 50.000 kr. til det offentlige.
Jamen hvad så hvis man har været studerende?
Dansk Folkeparti og regeringen har jo normalt travlt med at opfordre flygtninge og indvandrere til at tage en uddannelse
i Danmark
, men hvis folk ved, at de ved at tage almindelige studielån kan risikere ikke at opnå statsborgerskab i Danmark, hvorfor skulle de dog så påbegynde en uddannelse?
Så skal de veje de to ting op mod hinanden, og det er da fuldstændig urimeligt og ikke noget, der giver folk et incitament til at blive en del af det danske samfund.
Jeg vil slutte med at sige, at vi i Enhedslisten byder de 723 mennesker, der står på lovforslaget, velkommen.
Vi byder dem velkommen som en gruppe, der får
dansk statsborgerskab, og vi er glade for, at der er et flertal, der stemmer for, og en gruppe, heriblandt os selv, som undlader at stemme, så vi på den måde i fællesskab sikrer, at de 723 mennesker får dansk statsborgerskab.
Hvis vi havde stemt imod, hvis et flertal havde stemt imod, havde de ikke kunnet få statsborgerskab.
Men ved at undlade at stemme markerer vi, at vi gerne havde set, at flere end de 723 havde været på lovforslaget, og derfor har det intet på sig, når hr. Eyvind Vesselbo formodentlig om 2 sekunder kommer herop som en anden lynkineser og siger: Jamen hvorfor stemmer I ikke for?
Nej, vi stemmer ikke for
Vi så gerne, at flere end de 723 var på lovforslaget.
Normalt kommer politiske aftaler til afstemning her i salen, men det gør denne her ikke på grund af den særlige karakter, som tildeling af statsborgerskab har.